runetrust/blame-folketinget-dk huggingface dataset:
Dennis Flydtkjær (DF), 2022-04-20:
Tak skal du have.
Først tak til Frie Grønne for at have rejst drøftelsen her i Folketingssalen med den her lidt specielle overskrift: økomord.
Jeg er heller ikke stødt på en debat om det før, bl.a. også fordi jeg i øvrigt først har overtaget debatten for Søren Espersen her i formiddag.
Men det er jo ikke lige en sag, vi typisk diskuterer så tit, men derfor kan den jo være vigtig nok.
Det, der ligger bag initiativet, er jo, at man ønsker, at Den Internationale Straffedomstol som en del af dens opgaver skal kunne retsbehandle og dømme i sager om miljø og natur, som traktatmæssigt skal kunne optages i Romstatutten.
Dermed bliver miljø- og klimasager den femte form for forbrydelser, som domstolen skal kunne behandle.
I Dansk Folkeparti kan vi sige ret klart, at vi finder, det er en underkendelse af disse fire, hvis miljø- og klimasager skal behandles side om side med disse helt exceptionelle, ekstremt hårde forbrydelser.
Vi kommer således ikke til at støtte intentionen, og jeg skulle blive meget overrasket, hvis der skulle være flertal blandt Den Internationale Straffedomstols medlemslande for det.
Udfordringen er jo grundlæggende, som det også er fremgået af debatten, at det er meget udefinerbart, hvad der egentlig er tale om.
Som den konservative ordfører sagde: Hvis et koralrev ved Australien dør ud på grund af klimaforandringer, hvem har så ansvaret for det?
Domstolen dømmer jo f.eks. ikke lande; den dømmer enkeltpersoner eller virksomheder, som også er en retsmæssig person.
Hvem har ansvaret for det, hvis der er et koralrev, der dør ud?
Altså, vi er jo alle sammen imod, at det sker, og vi skal have klimahandlinger for at undgå, at det kommer dertil.
Men hvad er det præcis, en domstol skal gøre ved sådan en handling?
Det er ret udefinerbart.
Der er ikke nogen retspraksis på området i dag, som ministeren også siger.
Så det er lidt svært i forhold til at sige, at nu skal vi kæmpe for, at økomord skal være en del af den her domstols opgaver fremadrettet på lige fod med krigsforbrydelser, folkemord og andre alvorlige ting.
Det synes vi i Dansk Folkeparti er lidt svært at se for os på nuværende tidspunkt.
Så vi kan heller ikke støtte den vedtagelsestekst, der er fremlagt fra Socialdemokratiets side.
Christian Juhl (EL), 2022-04-20:
Jeg forstår ikke ordførerens udtalelser.
Det er jo sådan, at hvis en virksomhed eller en person i Danmark begår forbrydelser, er det op til anklageren at bevise det, og i det omfang, at der kan fældes dom, straffer vi vedkommende for den forbrydelse, man har lavet.
Sådan skal det også være ved en international domstol.
Hvorfor?
Derfor er det jo vigtigt, at sådan nogle ting stadig væk foregår efter retsprincipper, og det er vigtigt, at vi tænker det totalt igennem ud fra f.eks. den ramme, jeg nævnte før, fra dygtige jurister, der har lavet forarbejdet.
Det er slet ikke så svært.
Det var det heller ikke i Danmark, da vi fik den første miljødom, altså det var muligt – og det er stadig væk muligt også på internationalt plan, hvis vi vil .
Charlotte Broman Mølbæk (SF), 2022-04-20:
Tak for det, og tak for talen.
Altså, man skal passe rigtig meget på med ikke at køre med en – og nu undskylder jeg til ordføreren herovre – meget konservativ indgangsvinkel eller i hvert fald en lidt forældet måde at forholde sig til e-sport på.
For så er det, at e-sporten stikker af fra os – og det har den allerede gjort.
Gør vi ikke noget, mister vi den førerposition, som vi har på det professionelle område.
Men vi får heller ikke gjort noget ved det, som ordføreren jo egentlig også nævnte i forhold til de faldgruber, der er.
Er det ikke lige præcis derfor, at vi skal komme på banen og snakke om en strategi og om, hvordan vi kan give en reel støtte, som man kan arbejde med, til Esport Danmark?
Malte Larsen (S), 2022-04-20:
Jeg tror måske, at vi skal passe på med at tro, at vi kan lovgive os ud af alting i det her hus.
I stedet for synes jeg, at det er rigtig fint, som vi fik det med høringen, at få en belysning af de udfordringer, der er.
Hvis jeg må have lov til at sætte billeder på, anerkender jeg jo al idrætsvirksomhed som idræt – det gælder skak, som jeg vi har været inde på nogle gange, det gælder e-sport.
Men jeg tror, at det bevægelsestab, lad mig sige det på den måde, der er, ved at rigtig mange, og her snakker vi hovedsagelig om unge mænd, sidder mange, mange timer på deres værelse og kører et løb – både alene og sammen med kammerater, for jeg kan jo se, at det foregår som en social begivenhed – altså er noget større, når flere hundredtusinder spiller e-sport på daglig basis hjemme ved skærmen, end ved at tusinder ud over det ganske land dyrker skak i en klub.
Charlotte Broman Mølbæk (SF), 2022-04-20:
Men hvad gør vi så ved det?
Skal vi bare lade dem være?
Skal vi lade, som om det ikke er der?
Skal vi hive børnene ud og presse dem til at løbe?
Eller skal vi prøve politisk at tage ansvar og tage stilling, altså styrke det, så vi netop kan få nogle gode måder at gøre det på?
Astralis har været et rigtig godt forbillede for, hvordan man har indført netop sund kost, mentaltræning, bevægelse og ordentlige arbejdsformer omkring e-sporten.
Hvorfor er det, vi ikke går ind og gør det og eksempelvis gør det ved at støtte Esport Danmark og lave nogle strategier for det, men også lave en national strategi for det?
Vi to var ude at besøge en mindre forening dér, hvor vi kommer fra, og der gik det hele lidt dødt.
Og der tænker jeg faktisk lige præcis på, at sådan noget som Esport Danmark kunne hjælpe med at klæde de lokale foreninger på.
Hvordan er det, de holder de her lokale e-sportsklubber i gang?
Malte Larsen (S), 2022-04-20:
Det arbejde har der jo været bakket op om i lang tid, og jeg synes, det er det rigtige spor at fortsætte ad, altså at man bakker op om de initiativer netop ved at understøtte, som vi også gør, og sørge for, at de kommer til at stå rigtig stærkt i den organisering, der kan være i e-sport.
Jeg tror bare, vi skal passe på med at overdrive, hvad vi kan – altså overdrive virkningen af det, vi kan herfra – for vores opgave er jo netop at sætte rammerne.
Stén Knuth (V), 2022-04-20:
Og tak til ordføreren – jeg stemmer på dig!
Og tusind tak for vores samarbejde om det her med e-sport og gaming og alt det potentiale, som ordføreren jo også nævner her.
Det er en sand fornøjelse at høre.
Kunne ordføreren lige slå et par krøller på nogle af de udfordringer, SF også ser i det her, og måske også lige knytte et par kommentarer til, hvordan vi så løser dem – hvis jeg må være så fræk at spørge ordføreren om det?
Charlotte Broman Mølbæk (SF), 2022-04-20:
Jamen for det første mener jeg, at vi bør have et stærkt Esport Danmark, der netop kan være rigtig dygtigt til at være med til at hjælpe og udvikle det, som ordføreren også foreslår strategier for.
Altså, hvad gør vi i forhold til børn og unge?
Hvordan klæder vi dem på?
Hvordan klæder vi forældrene på til at tage samtalerne?
Hvordan taler vi med vores børn om e-sport?
Og hvordan kan vi se faresignalerne; hvad er det, vi skal kigge efter, når vi ved, der også er de her faldgruber med e-sporten?
Det er den ene del.
Den anden del er jo også, at e-sporten sådan set generelt går rigtig godt i Danmark, men den er udfordret af manglende organisering.
Det er meget tilfældigt, om man kan blive plukket ud som professionel, og der kunne jeg rigtig godt tænke mig også at arbejde med, hvordan vi kan sikre vejen op i de professionelles og også de semiprofessionelles rækker.
Stén Knuth (V), 2022-04-20:
Det var et glimrende svar; tusind tak for det.
Vi har jo faktisk et rigtig velfungerende talentudviklingsprogram i Danmark, som ligger ovre i Team Danmark.
Kunne ordføreren se nogle sammenligninger i forhold til også at trække den viden, der ligger i Team Danmark, ud og også til at kunne skabe fremtidens talenter eller fremtidens Astralis eller Tricked, altså dem, der er øverst på skamlen i øjeblikket?
Zenia Stampe (RV), 2022-04-20:
Jeg tror måske, der er et eller andet, der er gået galt i ministeriet, for som jeg kan læse mig frem til, blev der lagt op til et arbejde med fire møder, og det kan jo godt være, at det så er aflyst, fordi den daværende nye kulturminister, Joy Mogensen, måske har stoppet arbejdet, fordi det ikke var hende, der havde igangsat det.
Det er sådan set overhovedet ikke for at drille regeringen eller noget, det er bare, fordi en del af strategien faktisk var nedsættelse af et panel, der så skulle komme med nogle anbefalinger.
Når jeg er interesseret i de anbefalinger, er det, fordi jeg ved nul og niks om e-sport, men jeg kan høre, at der er utrolig mange perspektiver i det, og derfor synes jeg egentlig bare, at det havde været meget interessant, hvis de anbefalinger var kommet, så vi havde noget mere konkret at arbejde videre med.
Men det er måske ikke et spørgsmål, men så bare en opfordring til, at ministeren og vi andre måske også lige kan gå tilbage og snakke med dem, der sad i det panel, og finde ud af, hvad det egentlig var, de nåede frem til, hvis de altså overhovedet nåede at mødes.
Ane Halsboe-Jørgensen (S), 2022-04-20:
Jeg vil godt gentage, at jeg tror, at vejen frem, hvis man søger ny viden, er at tage fat i nogle af de store interessenter på området, der faktisk arbejder seriøst og organiseret med det anno 2022, for det er der rigtig mange der gør, bl.a. DGI og DIF og Dansk Firmaidræt og Esport Danmark.
Så vi har nogle seriøse kræfter, der arbejder med det her, og som også har blik for nogle af slagsiderne ved det, som bl.a. hr. Stén Knuth også nævner, og det er jo noget af den viden, vi bl.a. skal tage ind politisk, synes jeg.
Malte Larsen (S), 2022-04-20:
Mange tak.
Og tak til Venstre med ordføreren i spidsen for at sætte det her på dagsordenen.
Vi deler en stor interesse for netop e-sporten.
Jeg har godt nok aldrig spillet selv, men jeg har jo seks børn, og de fleste af dem har jeg i lange perioder kun set ryggen af.
De sidder med næsen inde i skærmen og måske i længere tid, end det egentlig er rigtig sund.
Jeg synes, at jeg ser både fordele og ulemper ved langvarig e-sport.
Danmark klarer sig fantastisk på eliteniveau.
Vi har som familie på et tidspunkt sågar draget på ferie, for at nogle af drengene skulle få den mulighed at opleve et stort event i Tyskland, i Köln.
Det er en fascinerede verden, men der er, som ministeren også var inde på, dybe faldgruber: lootboxe, hvor man inde i spillet får penge, lærer at game og måske udvikler ludomani.
Der er eksempler.
Spillene er, som vi snakkede om, ikke typisk demokratisk funderet i modsætning til den øvrige idrætsverden.
Vi afviklede jo herinde i huset i starten af marts en meget spændende høring om e-sport.
Vi fik mange nuancer og behov belyst.
E-sporten er ved at koordinere sine interesser og fremstår i stadig højere grad forenet i at varetage interesserne omkring sporten.
De store forbund organiserer det i stadig højere grad.
Det er også glædeligt.
Vi understøtter også Esport Danmark via udlodningsmidlerne.
Beslutningsforslaget her vil pålægge nedsættelse af en arbejdsgruppe, der kan fremlægge anbefalinger til en revideret e-sportsstrategi.
Men Socialdemokratiet mener ikke, at der er brug for en revideret strategi, og vi kan derfor ikke støtte beslutningsforslaget.
Mai Mercado (KF), 2022-04-20:
Hun vil også rigtig gerne drøfte det, men hun vil alligevel ikke lave en strategi på området.
Så jeg vil egentlig bare spørge: Hvad har regeringen taget af initiativer, som fremmer e-sport i Danmark?
Stén Knuth (V), 2022-04-20:
Men jeg hører sådan set også ordføreren anerkende, at der er rigtig meget gang i den derude på alle mulige områder.
Og jeg hørte selvfølgelig også ministeren sige, at man var imod at skulle statsligt nedsætte en arbejdsgruppe.
Ordføreren kender jo sådan set godt dem, vi ville invitere ind til en samtale, og som skulle være med til at forme den strategi, som vi som land skal have for det her, om det så handler om uddannelse eller forskning eller det kommercielle.
Kan ordføreren ikke se, at det at lave en strategi, hvor vi inviterer de her parter, som skal være med til at forme strategien, også kunne være en vej, når nu både ordføreren og også ministeren har omfavnet det her med kærlighed?
Malte Larsen (S), 2022-04-20:
Jeg synes, jeg hørte en minister, der omfavnede e-sporten, og hun lagde ud med at rose det, der foregår derude i verden, og sagde, at rigtig mange ting jo heldigvis fungerer rigtig godt og understøttes godt derude.
Vi bakker op omkring de organisationer, der arbejder med det her positivt, og det må være det vigtigste for os, at vi ikke begynder at opfinde noget, men tværtimod lytter til de organisationer derude, der arbejder med det her.
Jeg hørte kun én stor omfavnelse af e-sporten og af det, vi er i gang med.
Mai Mercado (KF), 2022-04-20:
Ja, det gjorde jeg også, men hvordan i alverden kan man sige, at man omfavner e-sporten og vil lytte til aktørerne, når det jo er aktørerne selv, som kommer og siger, at de gerne vil have en e-sportstrategi, fordi det er den måde, man kan komme videre på?
Nu er det jo sådan, at når man er ordfører i et regeringsparti, får man adgang til alle de dokumenter, som ministeren også har adgang til, og det er jo derfor, man kan quizze en ordfører hernedefra, og så er det da bare vildt, at når man så spørger, hvad der er blevet taget af initiativer, er det eneste sande svar jo, at der er taget lige præcis nul initiativer i forhold til e-sport, siden regeringen trådte til.
Er det ikke rigtigt?
Malte Larsen (S), 2022-04-20:
Det synes jeg jo ikke er rigtigt.
Altså, jeg henviste bl.a. til, at vi havde haft en høring herinde, hvor vi netop satte det her højt på dagsordenen og fik belyst, hvad det var for nogle problemer og udfordringer, man stod med.
Svarene var ikke entydige.
Det var meget med, at vi har et spor at gå ad, og at vi har en proces i gang, som jo også handler om at lytte til parterne.
Det var jo det, vi gjorde den dag.
Jeg ved ikke, om fru Mai Mercado var til stede.
Stén Knuth (V), 2022-04-20:
Tak, og tak til ordføreren for talen.
Som jeg lytter mig til, er der mange udfordringer, vi sådan skal tage os af, og der er mange faldgruber.
Og jeg kan næsten ikke genkende ordføreren, fordi jeg også med ordføreren har været ude at besøge nogle af de steder, som vi har nogle fælles interesser i, og haft mange gode samtaler og egentlig også lavet aftaler om e-sport i forhold til den høring, som ordføreren netop også lige refererer til.
Men vil ordføreren ikke bekræfte, at ordføreren ser de samme potentialer, som egentlig er godt i gang med at blive udfoldet derude i folkeskolen, omkring det med unge og udsatte og hele det kommercielle, altså de store organisationer, som også har taget initiativ til at gøre nogle ting på det her område?
Er det ikke mere den vej, vi skal kigge, frem for at falde ned i gryden med, at der er masser af udfordringer, som vi ikke kender svarene på, og at der nok er lidt i gang derude, og at de nok skal klare sig?
Malte Larsen (S), 2022-04-20:
Der er virkelig meget i gang derude.
Og jeg forsøgte egentlig at være meget positiv, for jeg ser mange af de potentialer, og jeg ser jo heldigvis også, at der foregår en kæmpe aktivitet derude.
Langt det meste af det er jo netop ikke organiseret i foreninger, men noget, man sidder med derhjemme.
Det tror jeg er helt rigtigt i forhold til de tusinder, der er organiseret under nogle af forbundene.
Men jeg er også lige så sikker på, at det ikke er tilfældet med det, jeg ser hjemme i min familie, det, jeg hører om at andre foretager sig, og de flere hundredtusinder, der jo på daglig basis sidder med gaming.
Jeg synes godt, at der må være mere bevægelse koblet op på e-sport.
Men jeg anerkender fuldt ud, at der er et kæmpe potentiale, som er i fuld gang med at forløses derude, og Danmark står jo megastærkt allerede på den her internationale scene.
Charlotte Broman Mølbæk (SF), 2022-04-20:
Ja, og jeg synes jo, det er oplagt at kigge imod, hvad det er for nogle allerede eksisterende strukturer, som vi kan bruge.
Jeg synes også, vi skal give dem den anerkendelse, fordi de faktisk gør rigtig meget for Danmark, når de også gamer så meget, som de gør, rundtomkring i verden.
Man skal bare tage et af de her større arrangementer, så forstår man, hvilken størrelse og vigtighed det her i virkeligheden har.
Og lukker vi øjnene for den vigtighed, der også gælder for eliteniveauet, så lukker vi også øjnene for, hvad det er, unge drenge og unge piger i virkeligheden ser op til og egentlig også spejler sig i.
Stén Knuth (V), 2022-04-20:
Tak for det, og tak til ordføreren.
Det kunne godt være, du skulle have holdt dig til det der e-sport, som du var i gang med.
Nej, det er godt, at du er kommet herind.
Altså, vi er jo bare ikke enige, og sådan er det.
Men derfor kunne ordføreren jo godt give et par bemærkninger om, hvordan vi hjælper det her på vej i forhold til nogle af de udfordringer, som ministeren jo også adresserer.
Altså, det er opdragelsen i forhold til det at være på nettet, altså sproget.
Nu kan man ikke generalisere, men der er mange piger, der føler sig krænket, også når de spiller e-sport eller gamer.
Hvad med matchfixing?
Altså, de juridiske kontrakter, som nogle af de unge bliver tilbudt, er jo helt vanvittige.
Er det noget, vi skal blande os i så?
Lars Boje Mathiesen (NB), 2022-04-20:
Sagt på godt jysk går det jo heller ikke helt så ringe herinde i Folketinget.
Jeg tror, vi deler glæden ved e-sport og ønsket om, at det går godt.
Så handler det mere om hvilke redskaber.
Angående de her punkter synes jeg, at det er relevante punkter, for det er jo erhvervsdelen, retsdelen, juradelen omkring indgåelse af kontrakter og alle de andre elementer, som der er.
Angående opdragelse på nettet håber jeg, at forældrene begynder at komme mere på banen.
I den fysiske verden vil du jo aldrig nogen sinde – sandsynligvis – tillade, at dit barn som 6- eller 7-årig var et sted, hvor du ikke vidste, hvem de var sammen med, eller hvad de lavede der.
Der vil man have nogenlunde kontrol over, hvor de er.
Og jeg savner lidt, at forældrene også har styr på det, når det er i den elektroniske verden.
Det er selvfølgelig en generalisering, men man hører jo, at det er det, der nogle gange ikke er nok af.
Dennis Flydtkjær (DF), 2022-04-20:
Så er det nok lidt mere et spørgsmål om, hvad man tror er vejen frem her.
Jeg er egentlig også overrasket over, at Venstre som et borgerligt parti synes, at det ligesom er staten, der skal være tovholder på det her område, og så har man venstrefløjen, i det her tilfælde sammen med Socialdemokratiet, som typisk er dem, der synes, at staten skal styre ting.
Her er rollerne byttet om, så det her er Socialdemokraterne, der synes, at det må det private initiativ styre, mens Venstre synes, at det må staten styre.
Jeg tror da godt, at de kan se dem i forvejen.
Charlotte Broman Mølbæk (SF), 2022-04-20:
Tak for det, og det her bliver måske en anelse utraditionelt.
Så er det i hvert fald sagt.
Og jeg vil i virkeligheden også spørge, om ordføreren har lyst til at folde lidt mere ud, hvor det er, han gerne ser at e-sporten bevæger sig hen, og hvad der kunne komme ud af sådan en strategi.
Stén Knuth (V), 2022-04-20:
Tak for det, og tak til ordføreren for roserne.
Jeg synes også, at det strittede rigtig meget til at starte med, og så havde vi en høring, hvor jeg egentlig syntes, det blev lidt klarere, hvad vi havde gang i, og hvordan man kunne rubricere de indsatser eller den måde, vi understøtter det her område på.
Altså, jeg ser helt klart, at der er noget inden for hele folkeskolen, som allerede er godt i gang.
Hvad har de gang i, og hvad får de ud af det?
Det kunne være rigtig fint at kigge på potentialerne, men også udfordringerne der.
Der er gang i noget inden for forskningen, som vi også skal have afdækket på en eller anden måde.
Hvad har de gang i?
Hvad finder de ud af?
Hvordan kan vi bruge det fremadrettet?
På hele udsatteområdet har jeg også nævnt, at man bl.a. i Randers har gang i noget rigtig spændende i forhold til børn, der ikke har været i skole i flere år, og så får de dem ind via e-sport og får givet dem en afgangseksamen.
Hvad er det, det kan?
Så er der jo selvfølgelig hele det kommercielle, som jo både handler om de rigtig dygtige spillere og hold, vi har, som Astralis og Tricked, men jo også BLAST og nogle af de virksomheder, som lever af det her, og som skaber rigtig mange arbejdspladser og skattekroner til Danmark.
Det er jo sådan de fire bolde, jeg synes jeg kan se der kunne være i en strategi, som vi burde arbejde efter og understøtte.
Charlotte Broman Mølbæk (SF), 2022-04-20:
Tak for det.
Det lyder rigtig spændende, og jeg er selvfølgelig rigtig glad for, at ordføreren også nævner Randers Specialskole, eftersom jeg bor i Randers og kender dem ret så godt.
Men jeg synes jo faktisk også, det er en rigtig vigtig pointe, at vi, når vi snakker om faldgruber og udfordringer, altså også ser en inklusion, når det gælder e-sport, som man ikke ser så mange andre steder, så mennesker med handicap her kan spille på lige fod med alle andre, og at de i virkeligheden også kan bruge nogle af de andre ressourcer og kompetencer, de har.
Men igen tusind tak for beslutningsforslaget og for debatten og det samarbejde, som jeg er helt sikker på at vi to kommer til at fortsætte med.
Stén Knuth (V), 2022-04-20:
Tak for det.
Jeg er fuldstændig enig i forhold til det med inklusion.
Jeg har jo været på besøg i en virksomhed, som har stu-elever, altså elever på de her særligt tilrettelagte ungdomsuddannelser, hvor de tager fem unge ind, som næsten ikke har noget sprog eller ikke kender det her med samarbejde og fællesskab.
Og når de her fem unge mennesker sidder og spiller, får de jo øje på, at de rent faktisk er i samme spil, og så begynder de at sidde og puffe til hinanden og snakke med hinanden, og det er jo ting, som de ikke havde gjort før.
Helt enig.
Tak til ordføreren, og for det første tak for at være ærlig omkring det her med e-sport.
Altså, for 3-4 år siden havde jeg heller ikke den store viden om det her.
Men jeg har stukket snuden i det og synes jo, at nogle af de potentialer, som i øvrigt er blevet nævnt her, er fuldstændig rigtige, og det er vildt spændende at dykke ned i.
Altså, det kører bare rigtig stærkt, og ordføreren sagde også, at vi kommer for sent i gang.
Det er jo ligesom med teknologiforståelse i folkeskolen, altså, det tog kører også bare.
Vi har nogle unge mennesker, som er way ahead i forhold til en del lærere.
Der er i hvert fald mange lærere, der synes, at de står lidt på perronen og ikke rigtig har kunnet følge med, fordi det her går så stærkt.
Der findes faktisk en hel del forskning, som også skal inviteres ind, og det var noget af det, som ordføreren jo også nævnte.
Tusind tak for talen.
Zenia Stampe (RV), 2022-04-20:
Selv tak for den replik.
Jeg ser også frem til samarbejdet, og som sagt synes jeg, det har været en rigtig interessant debat, måske især for os, der ved allermindst om det her område; hvor stort det er, og hvor meget der måske også er at vinde, ved at vi engagerer os politisk i det.